<classify> WATOTO wa kiume na wa kike wanaokadiriwa kuwa na umri wa miaka kati ya mitano na saba wameonesha ujasiri kwa kumnusuru mwenzao Felista Msungu 7 kuuawa na mamba baada ya kupiga kelele na kummwagia mchanga mnyama huyo.Mtoto Felista siku hiyo ya tukio anadaiwa alikuwa na watoto wenzake wakivua samaki kwa kutumia ndoano katika Ziwa Tanganyika katika kijiji cha Kalungu kilichopo kata ya Mkinga wilayani Nkasi mkoani Rukwa. Akizungumza na gazeti hili kwa njia ya simu Ofisa Mtendaji Kata ya Mkinga, John Maziku alisema kuwa mkasa huo ulitokea wiki iliyopita mchana katika kijiji cha Kalungu kilichopo katika kata hiyo. Felista alikuwa akivua samaki katika Ziwa Tanganyika akiwa na watoto wakitumia ndoano zilizowekewa chambo ya vyakula ghafla mamba aliibuka na kuelekea alikokuwa Felista ambaye katika kujiokoa alikimbilia ufukweni huku mamba akimfuata kwa nyuma, alisema.Aliongeza kusema kuwa mtoto huyo alianguka ufukweni kwa hofu huku mamba akimsogelea akijiandaa kumshambulia.Watoto wenzake kwa umo- ja wao walikabiliana na mamba huyo kwa kupiga kelele kwa nguvu huku wakimwagia mchanga na wengine wakimvuta Felista ambapo mamba huyo alimjeruhi mguuni... na baadaye kwa hofu haraka akarejea majini na kutokomea ziwani, alibainisha.Mganga Mfawidhi wa Zahanati ya Mkinga, Antony Lyachona alithibitisha kuwa mtoto huyo amepatiwa matibabu na kuruhusiwa kutoka hospitalini hapo. Ofisa Elimu Kata ya Mkinga, Emanuel Ndisa alibainisha kuwa idadi ya mamba imeongezeka katika Ziwa Tanganyika.  <topic>: KITAIFA 